Opdatering: Politiet har fundet frem til den eftersøgte mand. Efter en episode natten til søndag i Aalborg efterlyser Nordjyllands Politi nu en yngre mand, der formodes at stå bag et overfald. Det skete natten til søndag. Her fik politiet en anmeldelse fra en 19-årig kvinde, der efter en bytur i Aalborg samme nat, på Vesterbro, omkring kl. 04.15 var blevet passet op af en ung mand, der – under påskud af at have brug for hjælp – fik lokket kvinden med sig. - Kvinden fulgte med ham til Stengade, bag Sygehus Nord, og hér ændrede manden pludselig adfærd: Han greb hårdt fat i kvinden og fik hende skubbet omkuld. Det lykkedes hende heldigvis snarrådigt at slippe ud af situationen – og hun henvendte sig straks til os, forklarer lederen af politiets efterforskning, politikommissær Lene Madsen. Signalement ud fra overvågningsvideo Politiets efterforskning i sagen har tilvejebragt nogle video-overvågningsbilleder af den formodede gerningsmand. Af hensynet til den verserende efterforskning så kan Nordjyllands Politi ikke gå i detaljer med sagens enkeltheder. - Men der er nogle omstændigheder omkring episoden, der gør, at vi betragter det som forsøg på voldtægt, lyder det fra Lene Madsen.
Nordjyllands Politi efterlyser nu den formodede gerningsmand til en alvorlig episode i Aalborg, som politiet betragter som et forsøg på voldtægt. Ring 114 med oplysninger.